1. **Mikor nyújthatom be először a visszajegyezhetőség vizsgálatára/kompenzációra irányuló kérelmet?**

A kérelem benyújtására kizárólag 2022. szeptember 1. napját követően van lehetőség.

1. **Mikor nyújthatom be a visszajegyezhetőség vizsgálatára/kompenzációra irányuló kérelmet?**

A **visszajegyezhetőség vizsgálatára/kompenzációra irányuló** kérelem benyújtására kizárólag 2022. szeptember 1-je és 2023. február 28-a között van lehetőség.

1. **Mi történik a 2022. szeptember 1-je előtt benyújtott kérelmekkel.**

A határidő előtt benyújtott kérelmek visszautasításra kerülnek.

1. **Mi történik a 2023. február 28-a után benyújtott kérelmekkel.**

A határidő után benyújtott kérelmek visszautasításra kerülnek.

1. **Kizárólag a formanyomtatványon nyújthatom be a kérelmet?**

Igen, a kérelmező a visszajegyezhetőség vizsgálatára és a kompenzációra irányuló kérelemét kizárólag a [www.nfk.gov.hu/haszonelvezet](http://www.nfk.gov.hu/haszonelvezet) honlapon elérhető formanyomtatvány felhasználásával nyújtható be, ellenkező esetben a kérelem elutasításra kerül.

1. **Nem áll rendelkezésemre a haszonélvezeti jogot törlő földhivatali határozat, mit tegyek?**

A föld fekvése szerint illetékes földhivatal az ingatlan-nyilvántartási okiratokba kérelmező kérelmére betekintést biztosít, azokról a kérelmező másolatot, kivonatot készíthet vagy másolatot kérhet (az iratbetekintésről és iratmásolat kiadásának menetéről a <https://kormanyablak.hu/hu/feladatkorok/64/FOLDH00026> honlapon tájékozódhat).

1. **Az ingatlan a kérelem benyújtásának napján már más helyrajzi számon szerepel, mint a haszonélvezeti jogom/jogelődöm haszonélvezeti jogának törlésekor. A kérelemben új vagy a korábbi szám feltüntetésre szükséges?**

Ebben az esetben kérjük, hogy a kérelemben a korábbi, azaz a haszonélvezeti jog törlését elrendelő határozat napján a kérelemmel érintett ingatlan tulajdoni lapján szereplő helyrajzi számot tüntesse fel.

1. **Honnan tudom, hogy jogosult vagyok-e visszajegyzésre/kompenzációra vagy sem?**

A kérelem benyújtására olyan természetes vagy jogi személy jogosult, akinek haszonélvezeti jogát a Fétv. 108. § (1) bekezdésének 2014. április 30-án hatályos rendelkezése alapján törölték az ingatlan-nyilvántartásból. Az érintett ingatlannal kapcsolatos eljárásokat az NFK kérelemre egyedileg folytatja le, és vizsgálja meg a kérelmező jogosultságát.

1. **Benyújthatok több kérelmet több ingatlan vonatkozásában?**

Igen, azzal a feltétellel, hogy egy kérelemben kizárólag egy ingatlan feltüntetése lehetséges. Amennyiben több ingatlannal kapcsolatos igénye van, úgy ingatlanonként külön-külön kérelem benyújtása szükséges.

A fentiekre tekintettel kérjük, hogy egy kérelmében kizárólag egy ingatlant tüntessen fel. A mellékleteket ilyenkor elég egy ingatlan kapcsán előterjesztenie, de erre utalnia kell a további kérelmek esetén.

1. **Milyen úton nyújthatom be a kérelmet ha természetes személy vagyok?**

Természetes személy kérelmező papíralapon a Nemzeti Földügyi Központ 1590 Budapest, Pf. 73 szám alatti postafiók címére (1149 Budapest, Bosnyák tér 5.) vagy elektronikus úton ügyfélkapun keresztül nyújthatja be a kérelmét. Az elektronikus ügyintézésre vonatkozó részletes tájékoztatás a [www.nfk.gov.hu/haszonelvezet](http://www.nfk.gov.hu/haszonelvezet) cím alatti honlapon érhető el.

1. **Milyen költségekkel jár az eljárás lefolytatása?**

A Nemzeti Földügyi Központ eljárásának lefolytatása díjmentes.

1. **Milyen iratokat csatoljak a kérelemhez?**

Az [www.nfk.gov.hu/haszonelvezet](http://www.nfk.gov.hu/haszonelvezet) honlapon elérhető formanyomtatványok 5. *„Mellékletek”* pontja részletesen rögzíti a kötelezően csatolandó okiratok listáját.

1. **Megadtam a személyes adataimat, hol tájékozódhatok azok kezelésével összefüggésben?**

Az eljárás során a Nemzeti Földügyi Központ által kezelt személyes adatai vonatkozásában a <https://nfk.gov.hu/haszonelvezet> weboldalon tájékozódhat.

1. **Milyen úton nyújthat be kérelmet jogi személy?**

Jogi személy elektronikus kapcsolattartásra kötelezett, így kizárólag elektronikus úton, cégkapun keresztül nyújthat be kérelmet.

1. **Elektronikus úton benyújtott kérelem esetén mely felületen nyújtható be a kérelem?**

<https://magyarorszag.hu>

1. **Van-e lehetőség elektronikus kapcsolattartásról áttérni a papíralapúra?**

Igen, kizárólag természetes személy kérelmező esetében.

1. **Visszajegyezhetőség vizsgálatára irányuló kérelemnek helyt adó határozat esetén ki intézkedik a haszonélvezeti jog visszajegyzése felől?**

A kérelemnek helyt adó határozatot az NFK megküldi a kérelemmel érintett ingatlan fekvése szerinti földhivatal részére. Az ingatlan fekvése szerinti illetékes földhivatal hivatalból intézkedik a haszonélvezeti jog visszajegyzése felől.

1. **Visszajegyezhetőség vizsgálatára iránti kérelmet nyújtottam be és kompenzációra is igényt tartok. Mi a teendőm?**

A kompenzációra irányuló kérelem a visszajegyezhetőség vizsgálatára irányuló eljárás és a visszajegyzés átvezetésére irányuló eljárás lezárását követő 60 napos jogvesztő határidőn belül nyújtható be.

1. **Mekkora mértékű kompenzációra vagyok jogosult?**

NFK a kérelem beérkezését követő 15 napon belül tájékoztatja a kérelmezőt arról, hogy a kérelmező a Fétv. 108/K. § alapján mekkora összegű kompenzációra jogosult.

1. **Érinti-e a nekem járó kompenzációt, hogy törölt haszonélvezeti jogom miatt a tulajdonostól vagy mástól juttatást nem kaptam? Mi a helyzet akkor, ha kaptam juttatást bármilyen formában?**

A törvény előírja, hogy a kompenzációt/kiegészítő kompenzációt csökkenteni kell annak a juttatásnak az értékével, amelyet a kérelmező a tulajdonostól vagy bárki mástól a haszonélvezeti jog törlésére tekintettel bármilyen formában kapott. Ha a kompenzáció összege a tulajdonos által történt juttatás hiányában nem került csökkentésre, a kérelmezőt a tulajdonossal szemben a haszonélvezeti jogának törlésére tekintettel megillető minden igény, e törvény erejénél fogva - a kompenzáció kifizetésével egyidejűleg - az államra száll (tehát az állam teljes mértékű kompenzációt fizet, de ugyanakkor a törvény erejénél fogva a törölt haszonélvező tulajdonossal szemben fennálló követelése átszáll az államra, aki ezt követően adott esetben érvényesítheti azt.)

1. **Mikor kapom meg a kompenzációt? Ki fogja nekem kifizetni a kompenzációt?**

Az NFK fizeti meg a kompenzációt a döntése meghozatalát követő 15 napon belül banki utalással a kérelmező kérelmében rögzített bankszámlaszámra.

1. **Kihez fordulhatok, ha nem értek egyet az NFK eljárásával?**

Az NFK határozatait közigazgatási per keretében a bíróságon támadhatja meg.